《四月八日游西山道中有作呈奚元启》
明代·倪岳

匹马行春到郭西，远山无数暮烟迷。林间已觉飞花少，风外还看落絮低。

宿麦带黄应半熟，新蒲抽绿未全齐。旧游又是三年别，此日重来取次题。

作者简介：倪岳（1444年—1501年）明代大臣。字舜咨，上元（今江苏南京）人，祖籍浙江钱塘。倪谦之子。好学能文，通晓经世之务。天顺八年（1464年）进士，授编修。成化中，累迁为礼部右侍郎。弘治中，官礼部尚书，历南京吏、兵二部尚书，还为吏部尚书，弘治十四年（1501年）十月，倪岳去世，享年五十八岁。著有《青溪漫稿》。